**UPUTA ZA UPIS U OČEVIDNIK SAKUPLJAČA I OPORABITELJA**

Zakonom o gospodarenju otpadom („Narodne novine“, broj 84/21), u daljnjem tekstu Zakon, člankom 46. Stavkom 1. Određeno je da nadležno tijelo županije odnosno Grada Zagreba vodi Očevidnik sakupljača i oporabitelja.

Na temelju članka 46. stavka 4. Zakona u Očevidnik sakupljača i oporabitelja upisat će se pravna osoba ili fizička osoba – obrtnik koja podnese zahtjev za upis putem mrežne aplikacije Registra djelatnosti gospodarenja otpadom ili pisanim putem koja je:

1. sakupljač otpada ako raspolaže skladištem otpada za koje je izdan akt kojim se dozvoljava uporaba i financijskim jamstvom u skladu s člankom 36. ovoga Zakona,
2. oporabitelj ako raspolaže uređajima i opremom za oporabu otpada, građevinom u kojoj se obavlja oporaba za koju je izdan akt za uporabu sukladno propisu kojim se uređuje gradnja te financijskim jamstvom sukladno članku 36. ovoga Zakona.

Na temelju članka 46. stavka 5. Zakona zahtjev za upis u očevidnik sakupljača i oporabitelja rješava nadležno tijelo županije odnosno Grad Zagreb prema adresi skladišta odnosno građevine u kojoj se obavlja oporaba otpada.

**NAČIN PODNOŠENJA ZAHTJEVA**

Zahtjev za upis u Očevidnik sakupljača i oporabitelja podnosi se elektroničkim putem na mrežnoj poveznici <https://ogo.mzoe.hr/Home/Login> .

Nakon što se u aplikaciji kreira zahtjev (ispunjen zahtjev i prilože svi traženi prilozi) potrebno je iz aplikacije preuzeti zahtjev za ispis u PDF-u, ispisati ga, ovjeriti pečatom i potpisom te zajedno s potrebnom dokumentacijom i upravnom pristojbom tarife broj 1. i 2. Uredbe o Tarifi upravnih pristojbi ( „ Narodne novine“, broj 156/22) u ukupnom iznosu od 9,29 eura državnih biljega poslati poštom na adresu: **Ličko-senjska županija, Upravni odjel za prostorno uređenje, graditeljstvo i zaštitu okoliša, Dr. Franje Tuđmana 4, 53 000 Gospić.**

Upravna pristojba može se platiti državnim biljezima ili uplatnicom sa sljedećim podacima:

**Model**: HR 68

**OIB**: 40774389207

**IBAN**: HR8523900011800009008

Poziv na broj odobrenja: 7307-OIB Uplatitelja

**Opis plaćanja:** upravna pristojba za upis u Očevidnik oporabitelja/sakupljača

koja se prilaže uz zahtjev dostaviti na adresu: **Ličko-senjska županija, Upravni odjel za prostorno uređenje, graditeljstvo i zaštitu okoliša, Dr. Franje Tuđmana 4, 53 000 Gospić.**

Uz zahtjev je potrebno priložiti (u aplikaciji i dostaviti fizički uz zahtjev):

 *ZA OČEVIDNIK SAKUPLJAČA*

* Dokaz o raspolaganju skladištem otpada za koje je izdan akt za uporabu, sukladno propisu kojim se dozvoljava uporaba,
* Dokaz o raspolaganju financijskim jamstvom iz članka 36. Zakona

 *ZA OČEVIDNIK OPORABITELJA*

* Dokaz o raspolaganju uređajima i opremom za oporabu otpada,
* Dokaz o raspolaganju građevinom u kojoj se obavlja oporaba za koju je izdan akt za uporabu, sukladno propisu kojim se dozvoljava uporaba
* Dokaz o raspolaganju financijskim jamstvom iz članka 36. Zakona.

**UPUTA O NAČINU PROVEDBE ODRŽAVANJA AŽURNIH PODATAKA I IZMJENI PODATAKA U OČEVIDNIKU**

U svrhu održavanja ažurnih podataka u Očevidniku sakupljača i oporabitelja sukladno članku 46. stavak 7. Zakona, osoba upisana u Očevidnik dužna je jednom godišnje potvrditi namjeru obavljanja djelatnosti u narednoj godini.

Izmjenu podataka i potvrđivanje namjere obavljanja djelatnosti u narednoj godini korisnici će samostalno obavljati u aplikaciji.

Upute i informacije o navedenom dostupne su u uputama „Autentifikacija korisnika“.